Bobai
Bobai (bobo) – Vakarų Afrikos tauta, gyvenanti daugiausia vakarų Burkina Fase (0,6 mln.), taip pat pasienio teritorijose Malyje (0,22 mln.) ir Dramblio Kaulo Krante (0,1 mln.). Bendra populiacija – ~920 tūkst. žmonių. Vartoja bobų kalbą, priklausančią Nigerio-Kongo kalbų šeimai. Bobai verčiasi žemdirbyste (augina sorgus, soras, jamsą, kukurūzus), žvejyba, medžiokle, rankiojimu, galvijų auginimu. XX a. dar buvo išlikęs leviratas. Išpažįsta tradicinius tikėjimus (tikima nenusakomu, nepavaizduojamu dievu Wuro), dalis – katalikai ir musulmonai. Turi išvystytas meno tradicijas, ypač kaukių gamybą (populiarūs buivolų, antilopių ir paukščių galvų motyvai).